b'\n_START_ARTICLE_\nMichael Corballis\n_START_PARAGRAPH_\nMichael C. Corballis (s\xc3\xbcndinud 10. septembril 1936 Martonis P\xc3\xb5hjasaarel Uus-Meremaal) on Uus-Meremaa ps\xc3\xbchholoog, neuroteadlane ja teaduskirjanik. _NEWLINE_Ta on 2008. aastast Aucklandi \xc3\x9clikooli ps\xc3\xbchholoogiaosakonna emeriitprofessor. Kuigi ta alustas eksperimentaalps\xc3\xbchholoogina, sai varakult tema peamiseks uurimisvaldkonnaks kognitiivne neuroteadus. Selles valdkonnas on ta muuhulgas uurinud visuaalset taju, visuaalset kujundlikkust, t\xc3\xa4helepanu, m\xc3\xa4lu ning keele teket ja evolutsiooni._NEWLINE_2009. aastal oli ta  Rahvusvahelise Neurops\xc3\xbchholoogia Seltsi president.\n_START_SECTION_\nHaridustee ja t\xc3\xb6\xc3\xb6k\xc3\xa4ik\n_START_PARAGRAPH_\nTa l\xc3\xb5petas 1958. aastal Uus-Meremaa \xc3\x9clikooli bakalaureusekraadiga matemaatikas. Aasta hiljem sai magistrikraadi. Seej\xc3\xa4rel j\xc3\xa4tkas ta \xc3\xb5pinguid ps\xc3\xbchholoogia erialal. 1961. aastal sai ta Uus-Meremaa \xc3\x9clikoolist bakalaureusekraadi ja 1962. aastal Aucklandi \xc3\x9clikoolist magistrikraadi ps\xc3\xbchholoogias. Ps\xc3\xbchholoogia erialal j\xc3\xa4tkas ta doktori\xc3\xb5ppes Kanadas, kus 1965. aastal kaitses McGilli \xc3\x9clikoolis doktorikraadi._NEWLINE_Ta t\xc3\xb6\xc3\xb6tas McGilli \xc3\x9clikoolis abiprofessori (1968\xe2\x80\x931971), kaasprofessori (1971\xe2\x80\x931975) ja professorina (1975\xe2\x80\x931977). Seej\xc3\xa4rel naasis ta Uus-Meremaale, kus t\xc3\xb6\xc3\xb6tas aastatel 1978\xe2\x80\x932008 Aucklandi \xc3\x9clikoolis professorina. 2008. aastal ta emeriteerus.'